১০ এপ্রিল, ডেইলি মেইল : সিরিয়ার বিমানঘাঁটিতে মার্কিন যুক্তরাষ্ট্রের হামলাকে ‘সীমা লঙ্ঘন’ বলে উল্লেখ করেছে রাশিয়া ও ইরান। সিরিয়ার প্রেসিডেন্ট বাশার আল-আসাদকে সমর্থনকারী রাশিয়া, ইরান ও মিলিশিয়াদের নিয়ে গঠিত যৌথ কমান্ডের বিবৃতিতে বলা হয়, যদি যুক্তরাষ্ট্র তাদের মিত্র সিরিয়ার উপর আর কোনো প্রকার হামলা বা আগ্রাসন ঘটায় তাহলে রাশিয়া ও ইরান যুক্তরাষ্ট্রের মোকাবিলা করবে। বিবৃতিতে আরো বলা হয়, ‘এটা যুক্তরাষ্ট্রের প্রতি শুধুমাত্র আমাদের হুঁশিয়ারি বার্তা। কিন্তু আমাদের মিত্র সিরিয়ার প্রতি যুক্তরাষ্ট্র নতুন কোনো আগ্রাসন দেখালে আমরা আমাদের শক্তির পরিচয় যুক্তরাষ্ট্রকে দেবো। যদিও যুক্তরাষ্ট্র আমাদের শক্তি সম্পর্কে ভালোই ধারণা রাখে।’ স্থানীয় গত শুক্রবার সিরিয়ার বিমানঘাঁটিতে ক্ষেপণাস্ত্র হামলা চালায় ট্রাম্প প্রশাসনের যুক্তরাষ্ট্র। এর পরই মার্কিন যুক্তরাষ্ট্রের উপর ক্ষিপ্ত হয় রাশিয়া ও ইরান। মার্কিন প্রেসিডেন্ট ডোনাল্ড ট্রাম্প সিরিয়ার বিমানঘাঁটিতে মার্কিন ক্ষেপণাস্ত্র হামলা নিয়ে গণমাধ্যমে তার বক্তব্যে জানান, ইদলিবে সিরিয়ার রাসায়নিক হামলার জবাবে এই ক্ষেপণাস্ত্র হামলা চালিয়েছে যুক্তরাষ্ট্র।